khistorydata/jeongjo-sjw-relations huggingface dataset:
정조 2년
徐有防。以成均館官員。以大司成意啓曰。今日大成殿修改時。位版移安於明倫堂大廳矣。申時量。卓後屛風。爲風所倒。大成位版櫝。墜地致傷。故臣率廟司及諸生奉審。則櫝左右傍版傷處。顯有白隙。如垂絲樣。長可布帛尺五六寸許。不勝萬萬驚心。而旣已正殿修改之後。不可經夜權安於無窓戶廳上。故不得已還安正殿。仍行還安祭。而位板櫝修改。不可不及時擧行。而權安廳鋪陳下隷。乞令攸司。從重科治。而臣之不能檢飭之罪。尤萬萬悚懍。惶恐待罪之意。敢啓。傳曰。知道。聖廟事體。何等重大。不謹權安。致此有頉。事極驚心。權安後廟官齋生。必有守護之人。則其不能謹愼之罪。在所難免。爲先知名現告。卽爲草記。以待處分。版櫝執頉處修改事。雖未知本廟前例之何如。而以予所覩記言之。曾在先朝十五六年前。太廟主櫝。因宮闈人之手凍蹉跌。有如此之弊。而執如此之頉。伊時似不新改矣。其間年紀稍久。未能詳細記憶。卽令該曹。考據此等前例草記。
정조 2년
戊戌閏六月十八日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。昨夜之熱尤劇。伏不審聖體。若何。上曰。一樣矣。上曰。諸臺旣不可强令察任。故昨夜踏下傳旨矣。國榮曰。今則不可不一番遞改矣。上曰。同副承旨與右副。有何嫌避而徑出耶。國榮曰。右副承旨之祖。參儒疏於攻斥先正臣宋時烈之時云矣。上曰。同副。旣已徑出。則右副亦將撕捱耶。國榮曰。右副承旨。亦將陳疏徑出云矣。上曰。俄見春秋館草記。則嶺南史庫。有雨漏處云。而當此歉歲。沿路廚傳之弊不可不念。郞廳則勢將待秋成發送。而修改處。如非史閣之內。則使地方官。與本閣參奉。眼同董役。亦似不妨矣。國榮曰。聖敎誠然矣。年前完伯李普行。以雨漏處從便修改之意爲狀請。此則與聖廟有異。史閣之內。則雖不可爲之。此外則雖非郞廳。地方官足可爲之矣。上曰。將下敎矣。仍命退。諸臣以次出。
정조 2년
閏六月十八日申時。上御誠正閣。坐直承旨入侍時。左副承旨徐有防。假注書李集斗。記事官徐龍輔金勉柱。以次進伏訖。上命書新除授承旨蔡弘履李鎭衡牌招察任事。出榻敎又命書吏曹草記批答訖。上命退去。承史以次退出。
정조 2년
戊戌閏六月十八日戌時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。上曰。今日召見右參贊。多有酬酢。而其所陳勉甚切。殊可嘉矣。國榮曰。平日能有憂國之心。其所奏對。果不忘規諫矣。上曰。卿言。是矣。上命書成均館草記批答。上曰。今夏雨水頻數。能無害稼之慮乎。國榮曰。以諸道狀啓觀之。或有爲災處。而此後雨暘調均。則似不至於失稔之境矣。上曰。日夜所望者。惟在年豐。故一雨一暘。無不關心矣。國榮曰。然矣。上曰。鄭民始之病。近則差勝云乎。國榮曰。病狀尙未快勝云矣。上命退。諸臣以次退出。
정조 2년
閏六月十八日三更四點。上御誠正閣。坐直承旨入侍時。左副承旨徐有防。假注書李集斗。記事官徐龍輔金勉柱。上曰。聖廟事。聞極驁心。而大司成。不爲入參云耶。有防曰。大司成在祗迎所云耳。獻官誰也。廟司誰也。有防曰。獻官呂善亨。廟司宋徵一云矣。上曰。申時草記。今始呈政院。語不成說矣。有防曰。聖廟權安時有頉。何等重大。而申時之事。二更始呈草記。雖未知委折之如何。而稽忽之失。不可無警。大司成柳戇推考。來呈泮官之遲滯。尤涉未安。本院請推之外。無他可施之罰。何以爲之乎。上曰。雖未知委折。而稽滯則甚矣。大司成泮官。姑不處分。其稽滯委折。待明朝。自政院問啓。可也。上命書成均館草記批答。又命書傳敎曰。禮房承旨待明朝。馳詣文廟權安時執頉處。詳細奉審以來。仍命曰。承史出去。取考十六年前日記。則太廟有如此前例。詳錄以奏。承史以次退出。
정조 2년
行都承旨洪國榮藥院直。左承旨洪檢坐直。右承旨金思穆坐直。左副承旨蔡弘履坐。右副承旨徐有防坐。同副承旨李鎭衡坐。注書柳孟養病鄭東浚病。假注書李兢淵藥院直李集斗仕直。事變假注書李百亨仕。
정조 2년
蔡弘履啓曰。大司憲未差。執義兪彦鏶。掌令金鍾厚竝在外。申熤任所在外。持平金翊休疏批未下。一員未差。今日以監察茶時之意。敢啓。傳曰。知道。
정조 2년
傳于洪國榮曰。副提調持加減六和湯入侍。
정조 2년
以江原監司狀啓寧越府上東面居良人趙戒德等渰死事。傳于洪檢曰。令本道。恤典擧行。
정조 2년
金思穆。以禮曹言啓曰。卽接成均館所報。則今日修改時。大成殿位版。移奉於明倫堂矣。申時量。後排屛風。爲風所倒。大聖位位版櫝。墜地致傷。左右傍版。長幾五六寸顯出白隙。所見萬萬驚心。旣以修改廟殿之後。不可經夜於權安所。故不得已還安矣。櫝致傷處新造與修改間。及時擧行云。莫重大聖位版櫝。有此墜傷之患。萬萬驚慮。不可無慰安之擧。慰安祭。不卜日今二十日設行。而取考謄錄。則去壬午十二月初一日。宗廟第二室主櫝外匱。墜落有頉。仍舊修補矣。今此大聖位位版櫝有頉處修改。其在愼重之道。有難輕議。同日慰安祭。兼行告由。仍爲修補。何如。傳曰。允。
정조 2년
金思穆啓。以成均館官員。以知館事意啓曰。今日夕食堂。諸生等有捲堂之擧。而大司成。亦以情勢。方在惶恐待罪中。不得勸入。故臣馳詣泮宮。招致諸生。問其捲堂之由。則諸生等。書進所懷。以爲臣等。伏以大成殿修改。移奉位版於明倫堂大廳矣。申時量。卓子後屛風。爲風所靡。至觸于大聖位位版。臣等不勝驚惶。奔走奉審。則版櫝墜地。左右邊顯有罅隙。此莫非臣等不能敬愼之致。臣等之罪。固難自逭。還安體重。冒沒參祀。而至於食堂。則義分所在。決不敢入。今方縮伏齋舍。恭俟重勘云。今玆捲堂。與他捲堂有異。臣不敢循例勸入。何以爲之。敢啓。傳曰。集我章甫。居食黌舍者。所以守聖廟也。衛聖廟也。今也反是義。霎時移安之時。許多齋生。無一人守且衛焉。致有此事。極可駭歎。噫。齋生處首善之地。在行善之所。如是其不能致愼。此亦所係風敎之一端。予固愧忍。而齋生。亦不可循例勸入。昨日居齋儒生。一竝停擧後草記。聖廟體重。他儒生趁卽勸入。可也。
정조 2년
又以成均館官員。以大司成意啓曰。因本館草記傳敎内。權安後廟官齋生。必有守護之人。則其不能謹愼之罪。在所難免。爲先知名現告。卽爲草記。命下矣。臣方待勘。而現告事重。他不暇顧。冒沒査問。則廟司學正宋徵一。齋生掌議趙厚鎭。班首韓德晉李東駿。權安後奉審出來。徵一看役於正殿修改處。厚鎭等各歸齋舍。事之疎忽。莫此爲重。廟司宋徵一。齋生趙厚鎭韓德晉李東駿。依聖敎。知名現告之意。敢啓。傳曰。館官旣詣修改所。分揀。掌議及班首。爲先停擧。大司成昨以身病。不得進去於迎送之班。則合有參恕之道。而不能檢飭之罪。亦難免矣。從重推考。
정조 2년
又以成均館官員。以大司成意啓曰。現告草記批答。有集我章甫。居食黌舍者。所以守聖廟也。衛聖廟也。今也反是義。霎時移安之時。許多齋生。無一人守且衛焉。致有此事。極可駭歎。噫。齋生處首善之地。在行善之所。如是其不能致愼。此亦所係風敎之一端。予固愧恧。而齋生。亦不可循例勸入。昨日居齋儒生。一倂停擧後草記。聖廟體重。他儒生趁卽勸入可也事。命下矣。齋生趙厚鎭等四十人。依傳敎。一倂停擧。他儒生。卽爲勸入後。仍設朝食堂之意。敢啓。傳曰。知道。
정조 2년
蔡弘履。以義禁府言啓曰。全羅道放未放回啓判付內。黑山島定配罪人李普溫。楸子島定配罪人尹弘烈。竝出陸事。命下矣。黑山島定配罪人李普溫。全羅道海南縣出陸。楸子島定配罪人尹弘烈。全羅道康津縣出陸。而仍前罪目。依例發遣府書吏。押送于各其配所。何如。傳曰。允。
정조 2년
戊戌閏六月十九日卯時。上御誠正閣。都承旨入侍時。行都承旨洪國榮。假注書李兢淵。記事官徐龍輔金勉柱。以次進伏訖。國榮曰。夜間聖體。若何。上曰。一樣。而泄症頗緊。可悶。國榮曰。召入醫官。診察症候。何如。上曰。康命吉召入。命吉進前。上曰。近有泄症。而後重之意甚緊。六和湯中有何加入者乎。命吉對曰。六和湯中加入檳榔木香。似好矣。上曰。進御加減心腎湯。今姑停止。淸暑六和湯本方中。加檳榔一戔。木香七分煎入。出榻敎上曰。聖廟位板櫝之致傷。可勝驚心。國榮曰。然矣。上曰。屛風之屬。善爲排設。則豈有顚仆之理乎。不謹守護之類。難免其責矣。國榮曰。板櫝傷處。則幸不大段云矣。上曰。曾於太廟祭享時。宮闈令不善奉持。有主櫝致傷之事。而其時修補用之。今亦依例爲之。無妨耶。國榮曰。此果好矣。上曰。慰安祭。明日當設行耶。國榮曰。然矣。上命退。諸臣以次出。
정조 2년
戊戌閏六月十九日戌時。上御誠正閣。藥房副提調持湯劑入侍時。副提調洪國榮。假注書李兢淵。記事官徐龍輔金勉柱。醫官慶絢。以次進伏訖。絢奉進湯劑。上進御。國榮曰。午間泄候。若何。上曰。一樣矣。上曰。成均館儒生捲堂草記批答見之乎。國榮曰。批旨誠然。儒生豈敢曰無罪乎。上曰。置儒生於賢關。所以守護聖廟。而暫時移奉之際。不能審愼者。何可無罰乎。國榮曰。停擧之罰。斷不可已也。上曰。明日次對。有何廟謨乎。國榮曰。別無所聞矣。上命退。諸臣以次出。
정조 2년
金思穆。以實錄廳。以摠裁官意啓曰。本廳郞廳金憙黃昇源朴天衡宋煥億李謙彬尹行元。方在違牌罷職中。竝依例權付軍職。冠帶常仕。朴祐源受由在外。鄭志儉方有身病。竝減下。與林濟遠削職之。代以副司果嚴思晩。禮曹正郞趙鼎鎭。副司果韓用龜差下。使之察任。何如。傳曰。允。
정조 2년
吏曹口傳政事。以嚴思晩趙鼎鎭韓用龜。兼實錄編修官單付。
정조 2년
兵曹口傳政事。以李謙彬朴天衡黃昇源宋煥億金憙尹行元嚴思晩。副司果單付。
정조 2년
金思穆。以宗簿寺官員。以提調意啓曰。卽因春秋館草記。璿源閣雨灑漏處修改。令該寺稟旨擧行事。允下矣。伏見慶尙監司李性源啓本。則璿源閣東邊一庫。西邊二庫。南邊一庫。北邊一庫滲漏。而諸處漏痕。皆自道理木之內。流滴於外。則閣內之不爲透濕。有未可必。當此夏節。潦雨連仍。閣內奉審。尤係時急云。莫重璿源閣之如是漏傷。事甚驚慮。卽當發遣郞廳。使之奉審修改。而春秋館草記批旨中。有待秋觀年事登熟。更爲草記發遣之敎矣。臣寺亦依聖敎。姑待秋成後草記擧行之意。敢啓。傳曰。知道。
정조 2년
閏六月二十日辰時。上御熙政堂。大臣備局堂上引見入侍時。領議政金尙喆。左議政徐命善。右議政鄭弘淳。行知中樞府事具善復。行戶曹判書具允鈺。行工曹判書洪樂性。行吏曹判書李重祜。刑曹判書鄭光漢。判尹金華鎭。行副司直李漢膺。禮曹參判徐浩修。行副司直李衍祥。右副承旨徐有防。假注書李集斗。記事官徐龍輔金勉柱。以次進伏訖。尙喆曰。潦炎愈酷。日間聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。上曰。比來潦雨太支離。果無病穀之患否。昨見江原道狀啓。則寧越一境。水災滋甚。穀多傷損之弊云。尙喆曰。非但江原道。以各道狀啓觀之。他道多有水災處矣。上曰。大體今年。有登孰之望。來年稅入。比今年稍勝乎。尙喆等曰。以秋事揣之。則今年少陳廢之處。稅入似勝於前矣。上曰。稅入若無欠縮。則其數幾何。允鈺曰。極稅則十一萬石矣。上曰。此數幾年。允鈺曰。丙戌年後甲午年。庶滿此數矣。弘淳曰。庚寅年差可矣。上曰。宮房折受。幾入本曹耶。允鈺曰。三千結矣。上曰。猶賢於已也。尙喆曰。頗有益於經用之補矣。上曰。然則國用。頗有益矣。尙喆等曰。經今年然後。可以見效矣。尙喆曰。倭關所入。慶尙一道折半劃給。若無此患。國用自裕。而雖歎奈何。上曰。貢作米。何爲而置耶。尙喆曰。對馬島所屬。盡爲收去矣。上曰。卽今無未盡入之弊否。尙喆曰。彼國所入。盡爲入去。我國所出。未盡出來矣。尙喆曰。二十五日影幀奉安。已爲定日。其日則無進退耶。上曰。日熱甚矣。命善曰。日熱如劇。觀勢更爲退行。似好矣。上曰。分付禮曹。令日官。更爲擇日。而來旬望間。似好矣。尙喆曰。今此永禧殿影幀奉安時。禮曹節目中。殿司先撤扇蓋爐盒。出授執事之意。磨鍊啓下。而殿內所排設者。自都監。已爲造置。該曹節目中移設一款。自無可論。至於三色燭籠。例有排立之儀。而該曹節目中。不爲磨鍊。依例擧行。何如。上曰。依爲之。出擧條尙喆曰。神輦所排紅綃揮帳。年久渝傷。所見未安云。今番則以新件改備。何如。上曰。依爲之。出擧條尙喆曰。今番禮曹節目中。或有不當入而入。當入而不入。難免不審之責。當該堂上。推考。何如。上曰。依爲之。出擧條尙喆曰。告動駕祭。同日先行乎。上曰。先王朝。無同日行之矣。上曰。告動駕祭。何以備之耶。允鈺曰。祭床戶曹有之。而無香卓。以銀器皿銀盞用之矣。上命承旨曰。盞則政院問啓。允鈺曰。養志堂奉安時當排設。而楹內楹外。何處爲之乎。上曰。前期一日。去而排設。而隨其通敞處。從便爲之。可也。尙喆曰。推奴徵債。昨年秋後。外方則雖已防塞。京法司則無禁令之故。不無紛紜之弊云。京外此令。不宜異同。一體擧行之意。分付。何如。上曰。依爲之。出擧條允鈺曰。今番嘉禮時木錢鐵物。自戶兵曹。因傳敎減數輸送。而其所減之數。錢爲一千兩。木爲二十同。鑄鐵爲五百斤。木鐵折錢計之。則合錢爲三千四百兩矣。卽接內需司所報。則判下內器皿與宴床饌品。折半擔當。物力不足。事勢固然。方今經費。亦難準數許給。自戶曹筵稟。參酌輸送事。命下矣。蓋大婚時鐵物與錢木。依定例準送。饌案床。自廚院備設矣。今番則木錢。旣減數輸送。饌品又使擔當。其物之不足。勢所似然。而旣有參酌輸送之判下。未送數中折半一千七百兩。戶兵曹分半輸送。何如。上曰。依爲之。出擧條尙喆曰。觀象監天文學敎授。昨年都政。入於應薦之望。而自上有禁漏官員久勤中更擬以入之命。故當遷之敎授。尙今未遷云。雖是微官。當遷未遷。有非計仕許陞之意。依法擧行之意。分付該曹。何如。上曰。分付該曹。而不必出擧條矣。上曰。引儀取才。皆爲之乎。重祜曰。盡爲之。而前例則參上窠參上爲之。參下窠參下爲之矣。小臣賤見。以工夫之優劣。以爲取捨之地。似好矣。上曰。參下十二。參上六乎。重祜曰。然矣。上曰。參下勝乎。參上勝乎。命善曰。中庶之官。別無優劣矣。弘淳曰。引儀工夫。異於文武。只取善唱者。次第陞遷。故參上參下。別無異同矣。上曰。今番取才。皆善唱者乎。重祜曰。精選五人。而皆合御前唱矣。上曰。五人姓名誰。重祜曰。金東覽李景濟林希澤金彦國尹之衡矣。上曰。致事善誦乎。近來引儀之誦致事者。無足可聽矣。弘淳曰。參下十二窠取才時。唱聲如或不善。則差待數月爲之。似不害爲作成人才之道乎。上曰。予意則參下引儀皆名唱。則不必用參上。而參下如無善唱者。參上通用似無妨。吏判意見。參下二窠。變通用參上。何如。今番則通融參上窠用之無妨。重祜曰。今番則參上。欲通融用之矣。上曰。引儀出六。幾窠。重祜曰。張濩鄭運聖尹翼商此三窠。都政出矣。又曰。訓鍊副正都目應遷之窠。而具純王漢禎皆爲別軍職。何以爲之乎。敢稟。上曰。兵批窠。以別軍職之窠窄不用云。吏批若不遷王漢禎。則亦似抑鬱。以此爲之。可也。上曰。申應周爲人差强矣。命善曰。果然矣。上曰。堂上宣傳官洪和輔人物。何如。尙喆曰。武弁中文字有識云矣。弘淳曰。以儒家之人。爲武弁矣。上曰。未知其爲人之何如。而果了了乎。前有盛稱者耳。弘淳曰。聞其言則不爲沓沓也。樂性曰。力士云。光漢曰。前見三柄銃。以隻手擧矣。上曰。人必純愨。然後可以用矣。武弁無本色於中則不好矣。向者中日試射時。霎時一見。何以知人。而非曰不可。予之所見如此矣。上曰。禁軍取才。何處爲之。而取才之法。不成說矣。三司一員。兵曹判書進去矣。忽定以訓將倂去。是何故耶。尙喆曰。訓將兼知訓鍊。故進去云矣。上曰。兵判事全不爲矣。禁軍別取才。何必力爲耶。命善曰。其取才。爲之可也。不爲之亦可矣。華鎭曰。劉漢翼山訟事。當判下。而御史回啓違前例。今番則何以爲之乎。上曰。回啓。可也。上曰。測雨器事。何不奏之。浩修曰。別無所見。而他單子。一日一呈。測雨單子。則一日三呈。何如。上曰。以此定式無妨。以開門後一呈。申時二呈。閉門時三呈。永爲遵行。而此不必出擧條。詳錄於日記。可也。上曰。開城府福德事。何如。光漢曰。伏見判付下者。則以福德爲罪魁。而臣見則不無疑訝處也。上曰。予之所見如此。故判付如彼爲之矣。上曰。留守所見。未知何以入焉。而福德不可活。肯䋜則林女死事也。又有一事可諉者。福德則有子女有弟姪。形勢可謂專擅。隣里卽今變招。安知不聞福德之言而然乎。光漢曰。咀呪在三十年前云矣。上曰。然則三十年。何爲安過。卿之可東可西。有何意見而然耶。囚禁之女。事固當然。而卿欲放釋之意。有何所見耶。卿見或錯料而然也。上命書曰。史官一員待命。騎馬一匹立之事。榻敎又命書傳敎曰。禮房承旨馳詣永禧殿奉審。祭物諸執事。亦爲摘奸以來書訖。上命退去。諸臣先退。承史以次退出。
정조 2년
戊戌閏六月二十日酉時。上御誠正閣。藥房副提調持加減六和湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。國榮曰。午後泄候。度數。何如。上曰。今日則小減。而度數尙爲四五次。可悶矣。國榮曰。此全是暑泄所祟。生冷之物。勿爲進御。加意善攝伏望。上曰。輦輿未及造備。永禧殿擧動。不可不退定。故問其吉日。則來月十一日爲吉云。以此日爲之則無妨矣。國榮曰。非但輦輿之未備。當此溽暑。似難動駕。來月旬後。則亦當秋涼。退定好矣。命退去。諸臣以次出。
정조 2년
行都承旨洪國榮藥院直。左承旨洪檢坐直。右承旨金思穆坐。左副承旨蔡弘履坐。右副承旨徐有防坐。同副承旨李鎭衡坐直。注書柳孟養藥院直鄭東浚仕直。事變假注書李百亨仕。
정조 2년
蔡弘履啓曰。合辭方張之時。兩司無詣臺之員。事甚未安。司諫洪彦喆。持平金翊休疏批已下。併卽牌招。何如。傳曰。允。
정조 2년
傳于李鎭衡曰。諸承旨入侍。方物封裹物種。亦爲待令。
정조 2년
李鎭衡啓曰。司僕提調徐命善。依下敎來待矣。傳曰。入侍。
정조 2년
以備忘記。傳于蔡弘履曰。日昨旣諭。大臣三司。若待純同。可謂無期。鄭妻爲先削其爵號。減死以次律。喬桐府安置。此所以恐傷先王之德。而以先王之心爲心之意也。
정조 2년
傳于李鎭衡曰。直提學鄭民始入侍。
정조 2년
傳于李鎭衡曰。各殿藍染次苧布細紬。考例入于廂庫。
정조 2년
以東萊府使林鼎遠狀啓。漂民領來駕船路引。不審封啓。惶恐待罪事。傳于金思穆曰。勿待罪事。回諭。
정조 2년
徐有防。以都摠府言啓曰。今日入直內三廳武兼禁軍及軍兵等。當爲中日習射。而永禧殿修改相値。不得爲之之意。敢啓。傳曰。知道。
정조 2년
李鎭衡。以兵曹言啓曰。今閏六月二十一日。慶州居朴召史稱姓女人。自敦化西挾門入來。鳴申聞鼓。依定式。下該曹推問。何如。傳曰。允。
정조 2년
司諫洪彦喆疏曰。伏以。冊禮順成。景福攸基。臣民慶祝。曷有其極。仍伏念臣。庸愚鈍劣。最居人下。而當此淸明之治。屢玷言責之任。一味瘝曠。惶隕徒切。向於春間。忝叨是職。當言不言。公議峻發。請之以譴罷。斥之以慨然。聲罪狼藉。前後相繼。臣誠滿心漸恧。靡所自容。臺閣風采。惟在敢言。而徒體懇惻之敎。未效爭執之義。則臺體之壞。固已無餘。人言之來。實所甘心。不意彈墨未乾。除旨又下。臣驚怳震越。益不知措躬之所也。顧今三司齊聲沫血請討之時。何敢爲逡巡引避之計。而誠以含默之辜。有不可以自恕。僨敗之地。又不可以再誤。臣雖無狀。顧安敢不恤公議。不顧廉防。抗顔冒出。以重貽臺閣之羞哉。玆敢冒控危懇。仰瀆崇聽。伏乞聖明。俯垂諒察。亟削臣職。仍治臣罪。以肅朝綱。以安私分焉。臣旣進身無路。而憂憤之忱。有不可終默者。敢此附陳焉。噫嘻。鄭妻之罄竹難盡之惡。擢髮難赦之罪。此固殿下之所洞燭。而一國含生之扼腕憤惋。誓不如俱生者也。始也三司之論。出於沐浴之請。以殿下之聖明英武。宜不留難。赫然明斷。而閱歲相持。迄無止泊。下以謄傳。爲循例之啓。上以不允。爲循例之答。王章久而莫伸。輿憤往而益激。迺者合辭叫閽。日再三啓。竊庶幾感回天心。亟行天討。而一日二日。又已屢閱月矣。此固群下不誠之罪。而以恩掩義。當斷不斷。終不能無憾於天地之大也。噫。亂逆之凶在國家。爲何等罪惡。懲討之典在朝廷。爲何等刑章。而延拖歲月。一向玩愒。宗國之劇逆。尙保首領。臺閣之論啓。便成文具。使亂賊無所懲而主威益孤。王章不得行而人心益憤。何殿下。不念及於此。而徒循私恩之不忍。反屈王法之莫嚴耶。伏願廓揮乾斷。亟降處分。以正亂逆之罪。少洩神人之憤焉。答曰。省疏具悉。疏辭已處分。爾其勿辭察職。
정조 2년
持平金翊休疏曰。伏以。日吉辰良。大禮順成。慶忭之忱。中外惟均。仍伏念臣。言議見識。百不猶人。耳目重任。萬無堪承之望。而從前臺職。有除輒膺。不敢爲逡巡之計者。蓋以沐浴義重。懲討是急也。迺於昨冬詣臺之日。適値諫院不備。納言待牌。合辭之論。將未免日暮姑停。一司之啓。例不得經先謄傳。目下所懷。無路仰達。妄率陳章。竟自陷於損體之科。致勤聖敎。罰止鞶遞。到今追思。惶汗浹背。不意玆者。恩除遽降。驚惶感激。宜卽竭蹶。少伸叩謝之忱。而堂堂淸朝臺體例。緣臣愚迷。壞損無餘。臺端一步。便成鐵限。臣雖無狀。豈敢以匪恕之敎。自阻於君父之前。而臺官去就。與他自別。視若無故。抗顔冒進。實非私分之所敢出。玆敢略暴血懇。仰瀆崇聽。伏乞聖明。亟加諒察。特許鐫削。以存臺體。以靖私義焉。臣方乞免之不暇而憂憤所激。有難泯默。敢此附陳焉。噫嘻。鄭妻之罪關宗社。人得共誅之狀。已盡載於明義錄中。臣亦嘗隨諸臺之後。屢申誅討之請。更不容罄竹以書。而抑臣於昨年明義錄刊進之時。適忝諫職。猥入文字。以亟允臺請。快施邦刑。毋令討逆之嚴辭便作臺垣之故紙。使後之視明義錄。猶今之視春秋爲請。及承聖批。乃以留意二字爲敎。臣百回莊誦。竊幸天討之不日將行矣。歲籌已更。天聽愈邈。元惡大憝。尙今偃息。誅殛之典不加。神人之憤莫洩。春秋嚴討之義。果安在哉。而明義一部。不幾歸於書自書之歎耶。臣之所自悼者。忱誠淺薄。言辭拙訥。沬血之請。未能仰格。尙與此賊。共戴一天。而情勢悚蹙。亦未能進身天陛。齊聲力爭。一則臣罪。二則臣罪。伏願廓揮乾斷。快正王法。至於前啓中許多諸賊。次第允請。誅之殛之。以之正義理而明典刑焉。臣無任屛營祈懇之至。答曰。省疏具悉。疏辭已處分。爾其勿辭察職。
정조 2년
戊戌閏六月二十一日巳時。上御熙政堂。方物封裹入侍時。左承旨洪檢。右承旨金思穆。左副承旨蔡弘履。右副承旨徐有防。同副承旨李鎭衡。記事官鄭東浚徐龍輔金勉柱。以次進伏訖。上曰。戶曹郞廳。領方物入來。可也。戶曹佐郞趙亨逵。領方物進前。上命禮房承旨。以次看審方物後。命戶郞先退。思穆曰。方物物種之親臨看品。何等體重。而戶曹郞廳。只一員待令。事甚苟艱。不可無警。當該不爲待令郞廳。推考。何如。上曰。依爲之。出擧條上曰。禮房承旨馳詣政府。方物封裏。看審以來。可也。上曰。鄭妻旣命削號。而其官敎。卽先大王朝御筆也。此則勿爲燒火。只削爵號之意。分付。可也。命退。諸臣以次退出。
정조 2년
戊戌閏六月二十一日申時。上御誠正閣。司僕提調入侍時。都提調徐命善。同副承旨李鎭衡。記事官鄭東浚徐龍輔金勉柱。以次進伏訖。上曰。影禎移安時。神轝。何以爲之乎。命善曰。似當改造矣。上曰。戶判持影禎見樣及神轝見樣入侍。賤臣承命出來。與戶曹判書具允鈺入侍。上曰。影禎移安時。神轝能無狹窄之患乎。允鈺曰。以見樣見之。則神轝似患不足矣。命善曰。旣有狹窄之慮。則神轝改造。似好矣。命書影禎傳敎曰。影禎奉安神轝。當爲新造。儀節亦有磨鍊之事。永禧殿第五室奉安日字。以來月旬後。更爲推擇以入。上曰。昨日之雨誠甚幸。而無或過多耶。命善曰。甚爲周洽。而亦爲適中云矣。上曰。以近來日氣觀之。則今年年事。似違初料矣。命善曰。昨日之雨。旣甚適中。則來頭年事。實有豐登之望矣。上曰。鄭妻罪惡雖大。而仰惟先大王之心。實不忍加法。故俄者下敎。良以此也。命善曰。聖意實出於追先志。而顧其罪惡。不可一刻容貸於覆載之間。伏願亟允三司之請焉。上曰。直提學入侍。奎章閣直提學鄭民始進伏。上曰。今二十四日。當曝曬奉謨閣。而服色。當以袞龍袍黑團領爲之。儀註亦以此磨鍊。可也。上曰。同義禁鄭民始許遞事。出榻敎命退。諸臣以次退出。
정조 2년
行都承旨洪國榮藥院直。左副承旨洪檢坐直。右承旨金思穆坐。左副承旨蔡弘履坐。右副承旨徐有防坐。同副承旨李鎭衡坐直。注書柳孟養藥院直鄭東浚仕直。事變假注書李百亨仕。
정조 2년
金思穆啓曰。玉堂上下番俱空。已至多日。事甚未安。今日政新除授玉堂。待下批竝卽牌招。以爲推移入直之地。何如。傳曰。允。
정조 2년
有政。吏批。行判書李重祜進。參判金熤未肅拜。參議李義翊進。右承旨金思穆進。啓曰。玉堂多窠。今當差出。而擬望之人乏少。外任竝擬。何如。傳曰。允。以金魯鎭爲大司憲。尹師國爲大司諫。徐有鍊爲持平。李洪載沈樂洙爲正言。嚴思晩爲校理。洪明浩爲修撰。鄭民始爲刑曹參判。鄭一祥爲兼同義禁。吳泰魯爲永禧殿令。趙弘鎭爲繕工副奉事。兵批。行判書李徽之進。參判尹坊入直進。參議李憲默在外。參知李世奭病。右副承旨徐有防進。以徐有隣爲同知。徐行德爲黃海監營中軍。同知趙載贊。僉知朴春根高明輝田光說。副護軍南志默。副司直鄭好仁鄭景瑞宋文載李在學宋煥喆單付。
정조 2년
蔡弘履啓曰。新除授兩司諸臺。併卽牌招。何如。傳曰。允。
정조 2년
蔡弘履。以禮曹言啓曰。永譆殿第五室奉安日字。以來月旬後。更爲推擇以入事。命下矣。奉安吉日。更令日官推擇。則來七月十一日爲吉。自十二日至二十一日。連有拘忌。二十二日大吉云。以何日定行乎。敢稟。傳曰。以十一日定行。
정조 2년
徐有防。以兵曹言啓曰。謁聖武科初試。來七月初八日。曾已啓下矣。親臨秋享大祭齋戒相値。武科初試吉日。更令日官。推擇以入。何如。傳曰。允。
정조 2년
又以禁衛營言啓曰。別監崔宗大。去夜二更量。本營巡邏被捉。依例治罪之意。敢啓。傳曰。知道。
정조 2년
大司憲金魯鎭。副提學吳載純。司諫洪彦喆。持平金翊休。校理嚴思晩。正言李洪載。修撰洪明浩啓曰。鄭致達之妻凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚麟之凶謀。而窩窟則此賊也。推戴逆禶。謀危宗社。範能之逆節。而根抵則此賊也。此豈容一日可息於覆載之間哉。三司之論。已及三載。轉而爲合辭之啓。合辭之啓。又閱累朔。轉而爲伏閤之爭。畢竟處分。至於近島薄竄。噫嘻。此賊之有萬戮難赦之罪者。殿下之所嘗洞燭也。無一分可恕之端者。殿下亦嘗俯諭者。今何爲而有此末減之命耶。固無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施而海島之薄罰也。殿下不忍置法。而姑從此律者。不過曰恐傷先王之德也。欲體先王之心也。此有大不然者。先大王之於渠。至慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖敎。而獨奈狼性難馴。虺毒潛肆。謀危先王之儲嗣。幾危先王之宗社。而幸賴先大王日月之明。終不爲此賊之所螢惑。赫然明斷。丕建大策。以奠我宗防於億萬年盤石之固。此先王之宏謨英列。卓越百王。而昭垂萬世者也。惟其梟獍之凶。鬼蜮之情。不及彰著於在宵之日。未克斷恩而正法也。有若以先大王慈愛。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下聖學高明。見理甚精。而何不劈破此義理之關。明正其亂賊之罪乎。請亟寢鄭致達妻減死安置之命。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
大司憲金魯鎭。司諫洪彦喆。持平金翊休。正言李洪載啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。更加嚴鞫。快正王法。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
大司憲金魯鎭。持平金翊休啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。措辭見上答府曰。不允。
정조 2년
司諫洪彦喆。正言李洪載啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請吳濬根。亟施屛裔之典。新除授正言洪樂淵。時在京畿積城地。請期速乘馹上來事。下諭。措辭見上答院曰。不允。下諭事。依啓。
정조 2년
戊戌閏六月二十二日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。泄候今日則差勝乎。上曰。小差矣。卿於昨日。患暑云矣。今日則。何如。國榮曰。昨以暑癨苦劇矣。今日差減矣。上曰。鄭妻處分。出於迫不得已。而追惟疇昔。予之傷懷。爲如何哉。國榮曰。渠之罪犯。可謂萬戮猶輕。而特以先王之鍾愛。今從惟輕之律。輿情之抑鬱。已無可言。而國法由是而不立。義理由是而不明。思之及此。寧不憂憤。三司諸臣。當又守閤爭執矣。上曰。三司雖是執法之官。豈不諒予之意。而又事爭執乎。命讀公事。國榮讀奏。上曰。卽見全羅左水使狀啓。則梨津兵船之致敗。極爲驚怪。向來於蘭津敗船。已極怪訝。而今又如此。該水使。不可無罪矣。國榮曰。旣曰新造之船。暫時越海之際。遽然致敗。事極駭然矣。上曰。近來夜禁。何等至嚴。而名以掖隷。肆然犯夜。極爲可駭。此等之類。各別嚴棍。可也。國榮曰。掖隷之犯夜。尤極痛駭。當依下敎嚴治矣。上曰。祿都目政事。今日爲之乎。國榮曰。今方爲之云矣。上曰。注書出去。政望催促。賤臣承命。分付。國榮曰。上使以大臣入去。則例有御醫率去之事。今番使行時。當依例率去乎。上曰。今番使行。御醫一員。依例率去。出榻敎命退去。諸臣以次出。
정조 2년
戊戌閏六月二十二日巳時。上御誠正閣。同副承旨入侍時。同副承旨李鎭衡。記事官柳孟養徐龍輔金勉柱。以次進伏訖。上命讀諸道狀啓。鎭衡讀奏。命書判付。上曰。全羅水使狀啓中梨津兵船破碎事。極甚怪訝。雖是大洋。暫越之際。新造之船。遽至破碎。其不爲堅造。於此可知矣。鎭衡曰。自島暫越。旣非經險。船若堅造。雖遇大風。豈可公然致敗乎。上曰。該水使不善檢飭之罪。在所難免矣。命讀各司草記。上曰。全羅左水使。當處分。狀啓姑爲留置於本院。命退去。諸臣以次出。
정조 2년
戊戌閏六月二十二日酉時。上御誠正閣。藥房副提調持加減六和湯入侍時。副提調洪國榮。記事官柳孟養徐龍輔金勉柱。醫官慶絢。以次進伏訖。絢奉湯劑進前。上進御。上曰。箕伯狀啓。江蔘價。以木錢蔘半以給云。若或利於民。則許施無妨。此言。何如。國榮曰。木錢蔘半。於國於民。似當便順。以此定式。似好矣。上曰。奎章閣曬書及奉安儀註。今始磨鍊。曬書奉安之際。自然遲久矣。國榮曰。曬書後當奉安御製。行禮節次。似不草草矣。上曰。鄭妻處分。出於迫不得已。以次律處分者。意蓋在焉。而諸臺交章爭執。誠爲悶然矣。國榮曰。旣在執法之地。豈可伈伈不事爭執乎。命退去。諸臣以次出。
정조 2년
大殿王大妃殿惠慶宮中宮殿。政院玉堂藥房口傳問安。答曰。知道。淑昌宮。政院玉堂藥房口傳問安。答曰。知悉。
정조 2년
洪檢啓曰。藥房都提調徐命善爲承候。來詣請對矣。
정조 2년
傳于蔡弘履曰。左副承旨入侍。
정조 2년
傳于洪國榮曰。都承旨率醫官入侍。
정조 2년
慶尙監司李性源狀啓。善山府禿同面居私奴金奉伊妻金召史等渰死事。傳于李鎭衡曰。令本道恤典擧行。
정조 2년
金思穆。以吏曹言啓曰。禮曹正郞趙鼎鎭呈狀內。身病甚重。勢難察任云。今姑改差。何如。傳曰。允。
정조 2년
慶尙監司李性源狀啓。順興臥丹面民家三四十戶。一時漂失。居民及行商人等男女。近二百名。亦爲溺死事。傳于李鎭衡曰。令本道恤典擧行。
정조 2년
慶尙監司李性源狀啓。安東等邑人命渰死。人家漂失事。傳于李鎭衡曰。令本道恤典擧行。
정조 2년
金思穆。以吏曹言啓曰。今日本曹開拆坐起時。考見諸道褒貶啓本。則金川郡守蔡顯一。以徵賦頗擾爲目。松禾縣監吳命久。以聽訟或疎爲目。殷栗縣監朴星源。以無以太剛爲目。則宜置中考。而置諸上考。龍安縣監鄭彦復。以迎送流弊。疎闇且恕爲目。則宜置下考。而置諸中考。殊無嚴明殿最之意。兩道道臣。推考警責。金川郡守蔡顯一。松禾縣監吳命久。殷栗縣監朴星源。竝中考施行。龍安縣監鄭彦復。依例罷黜。金川郡守蔡顯一。以六年窠守令。前已兩次居中。今又中考施行。則係是三中。其不治可知。一體罷黜。何如。傳曰。允。
정조 2년
又以吏曹言啓曰。明川府使權熻。以三年窠守令。兩次居中。其間一中。雖因赦令蕩滌。其不治可知。依例罷黜。何如。傳曰。允。
정조 2년
徐有防。以兵曹言啓曰。謁聖武科初試吉日。更爲擇入事。草記允下矣。令日官推擇。則來七月十三日爲吉云。以此日設行。何如。傳曰。允。
정조 2년
李鎭衡。以刑曹言啓曰。因大司諫吳載紹箚子。徐姓宮人。令該曹問名定配事。命下矣。依傳敎。罪人聘喜。咸鏡道利城縣定配所。卽爲押送之意。敢啓。傳曰。知道。
정조 2년
又以義禁府言啓曰。前全羅右水使閔惠洙。令該府。拿問處斷。梨津萬戶金樂宗。亦令該府。拿問口招。從重勘律事。傳旨啓下矣。閔惠洙金樂宗等。俱在任所云。發遣府都事。交龜後拿來。金樂宗。發羅將。交代從拿來。何如。傳曰。允。
정조 2년
司諫洪彦喆。持平金翊休。校理嚴思晩。正言李洪載。修撰洪明浩啓曰。請亟寢鄭致達妻減死安置之命。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
司諫洪彦喆。持平金翊休。正言李洪載啓曰。請薪智島定配罪人敬彬。熊川縣定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。更加嚴鞫。快正王法。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平金翊休啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請旌義縣減死安置罪人興老。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。措辭見上答府曰。不允。
정조 2년
司諫洪彦喆。正言李洪載啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。設鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請吳濬根。亟施屛裔之典。措辭見上答院曰。不允。
정조 2년
大司憲金魯鎭疏曰。伏以。臣於見職。卽前所僨誤之地也。關係廉愧。豈有冒出之理。而意外新除。適在於大論未了之時。義重舁疾。他不暇顧。隨牌祗肅。齊聲請討。及承聖批。又復靳許。憂憤之極。固當積誠叫閽。冀回天聽。而臣之伏暑宿症。重傷潦濕。纔經泄痢。餘氣猶苦。夜後公退。倅又挾食成癨。中焦痞塞。吐瀉兼作。雜試藥物。見方昏頓不省。束帶詣臺。無以自力。玆敢疾聲仰籲。伏乞聖慈。俯垂鑑諒。遞臣之職。勘臣之罪。以肅朝綱。不勝幸甚。仍念臣病狀難强。雖未能進身文陛。其在沫血之義。安敢以已有論啓。默然而已乎。噫嘻痛矣。鄭妻之千罪萬惡。卽覆載之所難容。神人之所共誅。而殿下之特施次律者。難遏一國共公之論也。猶靳極典者。恐傷先王止慈之德也。臣雖愚迷。豈不知聖意所在。而渠以先王鍾愛之人。負先王鍾愛之恩。必欲危先王之宗社。爲先王之罪人。則按先王之法。而用先王之律者。乃所以體先王之心。彰先王之明也。以殿下之聖明。何不念及於此。而一向容貸之至此也。伏願還寢島配之命。亟允繼發之啓。使王章伸而輿憤洩焉。臣無任屛營祈懇之至。答曰。省疏具悉。尾陳事。已悉於筵席。卿其勿辭。調理察任。
정조 2년
副提學吳載純疏曰。伏以。臣卽伏見備忘下者。有鄭妻以次律安置之命。臣不勝驚惶憂慨之至也。日昨前席。殿下以減律之意。縷縷下敎。臣非不知聖意之出於不忍。而不敢奉承者。誠以此賊之罪。斷不可容貸。三尺之重。決不可撓屈也。豈意殿下。不有諸臣之爭執。遽下此命乎。下敎有曰。恐傷先王之德。以先王之心爲心。此則有大不然者。此賊之罪惡。關係宗社。神人之所共憤。天地之所不容。若使畢露於當時。先大王。必不一日而饒貸。況今此賊之千妖萬惡。綻露無餘。書之方冊。傳之八方。則先王陟降之靈。亦必深惡而痛絶之矣。在殿下丕承之道。惟當割私恩伸公法。然後可以明先王之德。體先王之心也。伏願殿下。亟收鄭致達妻喬桐府安置之命。廓揮乾斷。快正王法焉。頃日三司諸臣。皆蒙遞罷。而臣獨尙今冒據。惟事違傲。公法私義。俱切惶蹙。方此縮伏俟勘。不得進身天陸。瀝血爭執。臣罪於是尤大矣。伏乞聖慈。亟治臣罪。以嚴國綱。千萬幸甚。答曰。省疏具悉。所陳旣論前席矣。
정조 2년
大司諫吳載紹箚曰。伏以。鄭妻必誅之義。臣等今方伏閤陳請。冀蒙一兪。而第臣有所風聞者。有一徐哥宮人爲鄭妻腹心者。尙此出沒城闉。情跡陰祕。又與鄭妻。日夜綢繆云。其所傳聞。果不爽實。則其爲隱憂。尤當如何。臣謂亟令內府査出。出付有司。嚴刑得情。快施當律。以杜方來之漸。斷不可已也。答曰。省箚具悉。徐姓宮人事。令該曹。問名定配。宜矣。
정조 2년
大司成柳戇疏曰。伏以。嘉禮順成。篤慶攸基。臣民忭祝。曷有其極。臣於日前次對。伏聞朝參綸音之無一人對揚。聖旨懇惻。導之使言。臣雖至愚極劣。猶抱野人獻芹之誠。請因聖問。仰陳一得。惟聖明裁察焉。聖問四目中。制民産。爲王政之首。戎政由是而修。財用於是乎出。而能行是道者。專係人材之有無。今殿下仁心仁聞。咸服遠邇。政令施爲。各適其當。而臨御三載。尙遲朞月之化。其故無他。雖聖人獨勞於上。而群下因循。內而百司。外而八路。少承流宣化之臣。人皆曰世無人材。臣則曰誣耳。天生一代之才。足了一代之事。良由擇人不能盡其道。用人不能當其方。今之取士以科目。其道已挾。而加之士無素養。選且不公。安得達識通才。以任國家重務耶。昔在三代之盛。夔典樂而不敷敎。臯陶爲士師而不后稷。禮曰夷。工曰垂。各隨其材。何嘗一人之身。而備百官之職也哉。今也不然。有門地而一經文職。則不問其人賢否。朝臺閣而暮銓衡。將帥之選。財賦之任。無職不兼。以三代夔稷之所難能。望今世衿紳之可優爲。如是而官何由不瘝。職何由不僨耶。人主用人。猶匠之用木。棄短取長。如韓滉之使掌庫。則世無可棄之才。人鮮不稱之職。而上以德刑政禮。以懲勸之。於是乎百度可貞。群瘼可蘇。賦役均而民産齊。制挺之兵。厚生之歌。將次第而奏功矣。我國養萬兵於轂下。以嚴强幹之備。而八路之束伍。二十有一萬矣。兵非不多。養非不素也。京兵驕惰。或値數日之動駕。輒饑憊而不成行。鄕軍苟充於老弱。而豪丁壯夫。半歸吏鄕之養戶。勳府之横占良丁。校院之濫屬募入。便作逋逃之巨藪。富而有力者投歇役。貧且無依者簽正軍。布保之骨徵隣侵。正軍之虛簿替點。無邑不然。如是而其可曰王者之兵。而責頭目之捍耶。臣聞兵貴精不務多。在昔唐太宗之初載。中原甫定。四夷尙多梗化。而天下之兵。不過六百所。所率千人纔六十萬。今以十一之我國。視盛唐。殆過三之一此制兵之過。而不精之所由生也。京營三軍門。雖不可減。而八路只選十萬。汰其殘疲。養其精壯。訓鍊以法。役使以時。能使知金鼓進退。蹈湯而赴火。則一可當百。奚啻今軍之十倍而已哉。洞哨之鍊營鎭之操。各有司存。按法可行。臣不敢猥煩天聽。而京軍驕惰。誠非細慮。苟能小變騎曹之雇軍。輪定各營之遊卒。爲之不遽。而稍示之利。使渠輩樂赴而無怨。則奚但爲均勞逸之道。而國儲之耗蠹。將賴此而減其六七矣。夫財用者藏於民。傳曰。有人此有財。又曰。節用而使民以時。今國家上無游宴弋獵之娛。下無一縷粒粟之横斂。而民日益窮。財日益竭者。何也。民之以士族名者。殆五之二。農工商。非賤者不爲。士而爲此。俗鄙夷之。非文非武而安坐求食。賤者而稍有十石麥。效士之爲。以自好焉。是以手耕耘者。皆至窮之民。豪右之驅使。州縣之徭役。重奪其農時。小邑之民。役及婦人。杼軸頻空。財竭於下。而用縮於上。用扐之常法。重祿之良制。減之而又不足。稅魚鹽征船車。百方以充之。臣不敢知文景之玄默。而三十稅一。唐宗之假仁。而斗米數錢。而何乃以殿下之明聖。治化之不及反如此。抑節用而不由其道歟。愛民而未盡其誠歟。宮中之事。臣不敢知。而以閭閻之易知者言之。勝冠之稚儒。道不徒行。一命之微官。案侈五簋。貧士之妻。一宴而十服。市井賤妾。珠翠嬰身。王涯之玉釵。何曾之萬錢。可以想像於公卿之門矣。是以金銀盡走於胡倭。米錢日瀜於酒肉。京城如是。四方觀法。從惡如崩。時風靡靡。臣固知殿下。留意儉德而勉之又勉。菲衣卑服。無愧於夏禹周文。大臣卿宰。躬行節儉。化及室家。則八路士女。將恥奢而貴儉。不出數年。綾羅金珠。與土同價。不然而只欲以言語而敎之。法令而禁之。雖日費千紙。箠楚相續。適所以撓民情。而未足以救其弊也。夫人材之難。財用之竭。軍制之紊。臣已略開其端矣。三者之得失。罔不由民産之豐儉。是以仁政之行。必自民産始。夫井地尙矣。限田亦多礙掣處。宜先改量田賦。均其肥瘠。省其稅斂。則白地之徵旣革。未懇之土將闢。遊食之民。將觀感而緣南畝。上而無椎剝之憂。下而戢武斷之習。簽丁而絶老弱之浸。業賈而鮮征榷之苦。然後釐量衡之舛而同之。使市肆無邪僞。修庠序之敎而興之。使衆庶敦孝悌。家殷事育之資。國致治平之化。西漢之均駟。貞觀之瑞醉。有不足言。而日庶幾乎三古之熙皞矣。臣愚無知識。何足而仰答聖問之萬一。而第念人存政擧。致治以得人爲急。知人則哲。擇術以聖學爲本。明辨乎逆耳遜志之際乎。詢事試功之時。奉三無私。不敢以一毫好惡。先着胸肚。則其賢其否。燎若燭照而龜卜。擧而措之。萬姓風動。四弊之矯。易於反掌。至若設施之當。節目之詳。存乎所司之折衷。臣不暇一一仰煩于上廳也。臣不勝瞻天望聖屛營祈懇之至。答曰。省疏具悉。爾言誠是。疏辭下廟堂稟處。
정조 2년
司諫洪彦喆。持平金翊休箚曰。伏以。臣等卽伏見備忘下者。有鄭妻以次律喬桐府安置之命矣。臣等伏不勝憂憤驚歎之至。噫嘻。此賊之窮天地亘萬古之罪。覆載之所不容。神人之所共誅也。今日北面於殿下之庭者。不可戴一天於晷刻之間。而瀝血齊討。于今三載。誠淺辭拙。竟未得允請。末乃只有此減死之命。此莫非群下之罪也。聖敎有曰。恐傷先王之德。而以先王之心爲心。嗚呼。此賊之負先王止慈之德。忘先王鍾愛之恩。謀逼聖躬。幾危宗社者。非獨殿下之罪人也。乃是先王之罪人也。苟使其凶謀逆節。彰著於當日。則以先王爲宗社之心。必當不顧私愛。快施邦憲矣。在殿下繼志述事之道。惟是廓揮乾斷。明正典刑。然後益有光於先王之聖德。伏願殿下。以先大王爲宗社之心爲心。亟寢鄭妻喬桐府安置之命。快正王法焉。臣等方詣臺次。而玉署不備。不得守閤爭執。敢此短箚仰籲。惟聖明察納焉。答曰。省箚具悉。爾等之言雖如此。酌處豈無所據也。
정조 2년
持平徐有鍊疏曰。伏以。冊禮順成。景福攸基。臣民慶祝。久而彌切。仍伏念臣於月前。忝叨諫職。隨參於諸臺聨避之末。儒臣筵斥。極其深緊。責之以强引。律之以譴削。臣倉惶逬退。悚蹙俟勘。不意聖度天大。特加寬假。繼以官銜之禠解。亦出曲恕之聖念。疎逖賤臣。何以得此。臣以首頓地。不省事體之爲臣有也。臣雖至愚至迷。一端秉彝之未泯。臣亦有之。其爲君父討凶逆。臣豈或後於他人。而只緣新入臺地。觸事生疎。門限之冒犯。處義之顚錯。以罪添罪。踪地轉蹙。雖至於引避自列。至今追思。惶愧交中。人言之來。固所甘心。而且臣自遭向來諫長之疏。隱痛在心。區區私義之所以自靖者。惟在於遠跡仕路。不與人相關涉耳。從今以往。官職去就。非可擬議於臣身。而卽者栢府除命。忽下於千萬夢想之外。臣惝況感激。不知攸措。方以合辭方張。天牌降臨。而臣之情勢。如右所陳。反復思量。進身無路。謹此隨詣闕外。冒暴危懇。伏乞聖慈。俯加諒察。亟命鐫削臣職名。以安私分焉。臣固不敢以言官自居。而憂憤所激。輒此尾陳。惟聖明垂察焉。噫嘻痛矣。夫以鄭妻之元凶巨逆。惡極罪盈。而邦刑尙未加。王法尙未伸。尙此偃息自在於覆載之間。天下寧有是哉。向日伏閤之擧。可見輿情之愈激。而殿下所以處之者。乃止於畿島放置之薄罰。此賊之有萬戮猶輕之罪。無一毫可貸之狀。殿下之所俯燭。而今忽牢拒公議。曲施私恩。乃至於此。此豈臣民之所望於殿下者哉。伏惟聖學高明。貫穿古今。歷考前史。何嘗有次律治逆。有如今日處分者乎。伏見傳敎中。有以先王心爲心之敎。臣有以仰聖心之攸在。而此有不然者。此賊之妖惡情節。一則圖危宗社。一則謀逼聖躬。若使似此罪惡。一分著露於先大王在宥之日。則先大王。必不以平日之鍾愛。或貸其誅逆之當律。臣愚死罪。竊以爲殿下克體先王之心者。在於斷以國法。而不在於假以私恩也。嗚呼。誅討凶逆。在國家。何等重大之刑政。而殿下初則以二字例批。視爲文具。末乃以尋常薄竄。以爲磨勘之資。臣不能無憾於天地之大也。伏願聖明。淵然深思。廓揮乾斷。亟寢減死安置之命。仍令快正典刑。以洩神人之憤焉。答曰。省疏具悉。所陳當留意。爾其勿辭。從速察職。
정조 2년
戊戌閏六月二十三日辰時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖體。若何。上曰。一樣矣。國榮曰。今日則泄候度數。何如。上曰。度數尙無減意。可悶。命讀公事。國榮讀奏。上曰。奉謨堂曬書奉安儀註。俄下政院。出給禮曹。正書以入。亦令通禮院。書笏記事。分付。國榮曰。明日展拜時侍衛。有下敎然後。可以擧行矣。上曰。當下敎矣。命退去。諸臣以次出。
정조 2년
戊戌閏六月二十三日巳時。上御誠正閣。左副承旨入侍時。左副承旨蔡弘履。記事官鄭東浚徐龍輔金勉柱。以次進伏訖。上曰。明日展拜時別雲劍外侍衛。只以入直磨鍊節目事。出榻敎上命書傳敎曰。目今水陸關防戎備。無不蕩然。而至於全羅右水營戰船事。尤極寒心。新造之船。其若堅緻。豈有卽其境破碎之理。況該閫玆事。匪今斯今者乎。若不懲勵。難以戢後而警他。全羅右水使閔惠洙。爲先罷黜。仍令該府。拿問處斷。該鎭萬戶。不可只施罷黜薄罰。亦令該府。拿問口招。從重勘律。其他海防戰具之疎虞不能成樣。可以推知。從當差遣繡衣。逐鎭點閱。不勤之閫帥邊將。隨現嚴處。以此自備局。預爲申飭。期於無犯。又命書傳敎曰。處分宜無異同。副提學吳載純遞差。命退。諸臣以次退出。
정조 2년
戊戌閏六月二十三日申時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。上曰。泄瀉猝成痢疾。今日度數。將至十餘次。厭食特甚。誠爲可悶矣。國榮曰。泄候之成痢。專由暑濕之致。極爲憂悶。未知便色。何如。上曰。赤痢矣。國榮曰。赤痢則非虛。而專是濕熱。藥治似易矣。上曰。胸膈凝滯。所食之物。不善運化。尤切可悶。國榮曰。令醫官。診候議藥好矣。上曰。姑先入直。以爲議藥。可也。上曰。同副承旨入侍。同副承旨李鎭衡進前。上曰。今日坐直乎。鎭衡曰。然矣。命書傳敎曰。以暑滯之症。有議藥事。醫官慶絢吳道炯康命吉張祜。其令別入直。都提調勿爲直宿。國榮曰。患候若此。明日展拜。似難行禮矣。上曰。以此病狀。實難起動矣。仍命書傳敎曰。明日奉謨堂展拜下敎安徐。國榮曰。痢患。倉廩散最爲良劑。問於醫官進御。似好矣。上曰。卿小退。與醫官相議煎入。可也。國榮小退。上曰。卽見嶺伯狀啓。則順興水災孔酷。人命渰死。多至二百。其餘各邑。漂沒亦多云。連歲水災。誠非細憂矣。鎭衡曰。順興等邑水災極爲慘絶矣。上曰。都提調入侍。都提調徐命善。提調具允鈺進前。命善曰。伏聞有痢患。不勝驚慮。今則加減。何如。上曰。度數頻數。後重特甚。甚可悶矣。命善曰。令醫官入診好矣。上曰。副提調以議藥事小退。待其還入。診候。可也。命善曰。此專是滯候。兼之暑濕。俄與醫官相議。則倉廩散。最爲良劑云。故副提調。今方監煎矣。上曰。此治熱之劑乎。允鈺曰。治暑濕之劑矣。命善曰。醫官旣入直。小臣亦當直宿矣。上曰。直宿有弊。姑爲觀勢爲之。可也。上曰。副提調如已議藥監煎。率醫官入侍事。注書出去。分付。賤臣承命。分付。副提調率醫官康命吉慶絢吳道炯張祜進前。上曰。倉廩散煎入乎。國榮曰。問議於諸醫。則此時痢患。倉廩散進御。最爲允當云。故一貼先爲煎入矣。命進湯劑。命吉奉加減倉廩散進前。上進御。命善請診候。上命諸醫入診。慶絢診候訖。奏曰。脈候左右三部。度數緩且均矣。道炯命吉。診候訖。奏曰。脈候左右三部稍大。而微有數體矣。祜診候訖。奏曰。左右三部調均。而胃脈乍滯矣。上曰。此藥連爲進御乎。道炯曰。今日進二貼後。明日亦日再進御。則可有動靜矣。上曰。小間一貼。更爲煎入。可也。命退去。諸臣以次出。
정조 2년
藥房都提調徐命善。提調具允鈺。右承旨金思穆啓曰。伏未審夜間。聖體調攝。若何。湯劑進御後。其有差勝之勢乎。臣等率諸御醫。趁早入診。詳察聖候。議定繼進當否爲宜。王大妃殿氣候。何如。惠慶宮氣候。何如。臣等不任區區憂慮。敢來問安。竝此仰稟。答曰。知道。
정조 2년
大殿王大妃殿惠慶宮中宮政院玉堂口傳問安。答曰。知道。淑昌宮。政院玉堂口傳問安。答曰。知悉。
정조 2년
王大妃殿惠慶宮中宮殿。藥房口傳問安。答曰。知道。淑昌宮。藥房口傳問安。答曰。知悉。
정조 2년
傳于李鎭衡曰。同副承旨與留待宰臣入侍。
정조 2년
傳于洪檢曰。左議政入侍。
정조 2년
兵曹口傳政事。副司果趙鼎鎭單付。
정조 2년
公忠兵使李鼎炳狀啓。牙山縣居奴李億萬等爲虎囕死事。傳于洪檢曰。令本道。恤典擧行。
정조 2년
徐有防。以都摠府言啓曰。今日入直內三廳武兼禁軍及軍兵等。當爲中日習射。而上候方在未寧中。不得爲之之意。敢啓。傳曰。知道。
정조 2년
又以御營廳言啓曰。本廳字內惠化門南邊駱駝山近處體城頹毁處修築事。前已啓下矣。明日爲始。修築之意。敢啓。傳曰。知道。
정조 2년
又以御營廳言啓曰。本廳分授宣仁門南邊水門後宮墻二間許頹落處。東營入直軍十名除出把守事。自兵曹草記矣。東營入直鄕軍十名除出。畢築間晝夜輪回守直之意。敢啓。傳曰。知道。
정조 2년
司諫洪彦喆。持平金翊休徐有鍊。校理嚴思晩。正言李洪載。修撰洪明浩啓曰。請亟寢鄭致達妻減死安置之命。快正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。爲先極邊遠竄。措辭見上答三司曰。不允。
정조 2년
司諫洪彦喆。持平金翊休徐有鍊。正言李洪載啓曰。請薪智島定配罪人敬彬。熊川定配罪人成運。亟令王府。更爲設鞫得情。請還寢象厚放歸田里之命。仍施絶島定配之典。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。設鞫得情。請還寢李觀源定配之命。更令王府。設鞫得情。請黑山島定配罪人龜柱。更加嚴鞫。快正王法。請逆禶妻。依金吾初定濟州地定配。籍沒家産。一依法典擧行。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。措辭見上答兩司曰。不允。
정조 2년
持平徐有鍊啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請海南縣竄配罪人金載順。亟令王府。設鞫嚴問。請三水府定配罪人洪達洙。亟令王府。更加嚴鞫。依律處斷。請長鬐縣遠竄罪人聖中。亟令王府。設鞫嚴問。期於得情。快正王法。請削板罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。措辭見上答府曰。不允。
정조 2년
正言李洪載啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請海南縣竄配罪人金載順。亟令王府。設鞫嚴問。請寢竄逐罪人朴宗岳放釋之命。請遠竄罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請還寢福氷酌處之命。依律處斷。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬赫。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請放逐鄕里罪人尹得毅。施以屛裔之典。請韓後翼。卽令王府。嚴鞫得情。快正邦刑。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請還寢禁庭拔劍罪人朴重根。殺人罪人李彝永。僞印曆書罪人李㖯伊減死之命。依律處斷。請荐棘罪人瑩中。亟令王府。設鞫嚴問。快施當律。請亟收放逐罪人鄭遠達。珍島郡定配罪人閔百奮放釋之命。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請吳濬根。亟施屛裔之典。答曰。不允。
정조 2년
戊戌閏六月二十四日卯時。上御誠正閣。都承旨入侍時。行都承旨洪國榮。記事官柳孟養徐龍輔金勉柱。以次進伏訖。國榮曰。夜間聖候。加減。若何。上曰。姑無顯減矣。國榮曰。度數。何如。上曰。度數則比昨稍減。而後重轉甚。是甚切悶矣。國榮曰。夜間粥水剌進御後。滯候。何如。上曰。滯氣亦似小差。而膈間尙有凝滯之氣。可悶。國榮曰。倉廩散方煎待。朝前進御。似好矣。上曰。入之。醫官康命吉。奉湯劑進前。上進御。上曰。藥房三提調率醫官入侍。出榻敎命退去。諸臣以次出。
정조 2년
戊戌閏六月二十四日辰時。上御誠正閣。藥房入診入侍時。都提調徐命善。提調具允鈺。副提調洪國榮。記事官柳孟養徐龍輔金勉柱。醫官慶絢吳道炯康命吉張祜。以次進伏訖。命善曰。患候比昨有差勝之勢云。不勝慶幸。上曰。夜間度數只三次。而滯氣尙存。可悶。命善曰。黃茶時時進御。則亦可爲消滯之道矣。允鈺曰。度數顯減。全是倉廩散之效矣。國榮曰。痢疾。倉廩散。果是聖藥矣。上曰。時有寒熱。可悶矣。命善曰。痢疾挾外氣而後發作。故有寒熱之候矣。命醫官入診。慶絢進前。診候訖。奏曰。脈候左右三部。度敎旣緩且均。比昨稍勝矣。道炯診候訖。奏曰。脈候左右三部沈靜。比昨顯勝矣。命吉祜診候訖。所奏與道炯所奏同。上曰。湯劑當更議定乎。道炯曰。今明日。倉廩散連爲進御好矣。上曰。進御倉廩散一貼煎入。出榻敎命善曰。近日王大妃殿氣候。何如。上曰。本症候近來差勝。而時或以暑候。有未寧之節。伏悶。命善曰。粟米飮。連爲進御乎。上曰。連爲進御。而近日則大勢差勝。粟米飮姑爲停止無妨矣。命善曰。當此劇暑。連進熱劑。似涉未安。姑停好矣。上曰。王大妃殿進御粟米飮。姑爲停止。出榻敎命退去。諸臣以次出。
정조 2년
戊戌閏六月二十四日申時。上御誠正閣。左議政入侍時。左議政徐命善。同副承旨李鎭衡。記事官鄭東浚徐龍輔金勉柱。以次進伏訖。命善曰。今日聖候益勝。伏不勝喜幸矣。上曰。今日服倉廩散。何如耶。命善曰。倉廩散。卽治暑之聖藥矣。命善曰。聖候今雖快復。若又失攝。則復發可慮。今番秋享大祭。不爲親行似好。故玆敢豫爲仰達矣。上曰。四時大享。豈不親行乎。命善曰。秋享雖未親行。冬享可以親行矣。命書傳敎曰。觀此慶尙監司狀啓。順興水災。若是夥然。言念民事。痌若在己。昨年本道水患。旣是挽近所無。則又於今年有此極。渰死人恤典。雖已援例命下。而其他餘存民戶。若不別般軫恤。哀彼民斯。何以奠居。卽令道臣。就本道會付某樣穀中。優數賙給於渰死及漂流民戶。得以恤窮安土。俾生者無至顚連之境事。下諭于慶尙監司李性源處。此時本邑守令。不可曠官。而況除朝辭赴任者。尤豈加遷就。該府使洪配浩。爲先從重推考。卽速赴任。使之接濟民人。來當有考其勤慢之行。亦令道臣。另加董飭。命退。諸臣以次退出。
정조 2년
行都承旨洪國榮藥院直。左承旨洪檢坐。右承旨金思穆坐直。左副承旨蔡弘履坐。右副承旨徐有防坐。同副承旨李鎭衡坐直。注書柳孟養藥院直鄭東浚仕直。事變假注書李百亨仕。